OŠ ZVONIMIRA FRANKA
S. S. Kranjčevića 2, Kutina
Školska godina 2023./2024.

**Provedba nacionalnih ispita u 8. razredu**

**11. – 27. ožujka 2024.**

**Uputa učenicima i roditeljima**

**Nacionalni centar za vanjsko vrednovanje obrazovanja** (NCVVO) u školskoj godini 2023./2024. provodi nacionalne ispite iz Hrvatskog jezika, Engleskog jezika, Matematike, Biologije, Fizike, Geografije, Kemije i Povijesti **u svim osnovnim školama** u Republici Hrvatskoj. U ispitivanju sudjeluju **učenici 8. razreda** koji će u danima od 11. do 27. ožujka pisati ispite iz navedenih predmeta.

Nacionalni ispiti standardizirani su vanjski ispiti kojima je cilj utvrditi razine postignuća u ishodima predmetnih kurikuluma u ključnim dijelovima obrazovnih ciklusa. Opći je cilj pridonijeti uspostavi usklađenoga i učinkovitoga sustava odgoja i obrazovanja te sustava kvalitete.

Učenici koji će sudjelovati u nacionalnim ispitima dobit će povratnu informaciju o svojemu postignuću za svaki nastavni predmet. Škola će dobiti povratnu informaciju o postignućima svakog pojedinog učenika. **Ocjena iz nacionalnog ispita bit će unesena u imenik učenika u obliku bilješke** (bez brojčane ocjene) te **neće utjecati na zaključnu ocjenu**.

**Informacije o provedbi ispita za učenika 8. razreda**

Učenici u dane provedbe nacionalnih ispita trebaju doći pred školu u **8:20** sati. U **8:30** sati učenici ulaze u ispitne prostorije (**učionice 16, 17 i 18**) prema unaprijed utvrđenom popisu te prate daljnje upute voditelja ispitnih prostorija (odlaganje nepotrebnih stvari i pribora, provjera obveznog pribora itd.). U **9:00 sati** započinje pisanje ispita. U svakoj ispitnoj prostoriji osim učenika bit će dvoje učitelja – voditelj ispitne prostorije i dežurni učitelj.

U slučaju kašnjenja, učenik koji kasni manje od 15 minuta priključuje se pisanju nacionalnih ispita. Dežurni učitelj upućuje ga u proces. Ako kasni više od 15 minuta, ne može pristupiti ispitivanju. Kašnjenje nije dopušteno jedino na ispitu iz Engleskog jezika jer ispit slušanja počinje u 9:00 sati.

Za vrijeme pisanja ispita učenicima nije dopušteno izlaženje iz učionica, osim ako je to prijeko potrebno. U tom slučaju provoditelj ispitivanja prati učenika izvan učionice.

Izostanak učenika iz škole na dan pisanja nacionalnih ispita potrebno je pravdati kao i svaki drugi izostanak s nastave. Naknadno pisanje nacionalnih ispita nije moguće.

Učenici koji se školuju prema redovitome programu uz individualizirane postupke ili prilagodbu sadržaja i individualizirane postupke ispite pišu u istim prostorijama kao i učenici s redovitim programom, osim na ispitu iz Engleskog jezika kada se učenicima s različitim programima moraju osigurati odvojene prostorije zbog mogućnosti ponovnog slušanja slušnog zapisa. Učenicima s primjerenim programima omogućeno je produljenje vremena pisanja na svim ispitima.

**Raspored učionica u dane pisanja ispita**

U dane pisanja nacionalnih ispita nastava neće biti kabinetska, već će se za sve razrede održavati u matičnim učionicama, odnosno prema sljedećem rasporedu:

|  |  |  |  |
| --- | --- | --- | --- |
| **5.a – 20****5.b – 10****5.c - 19** | **6.a – 14****6.b – 21** | **7.a – 13****7.b – 9****7.c – 11** | **8.a – 16****8.b – 17****8.c – 18** |

U srijedu 13.3.2024. piše se ispit iz Engleskog jezika na kojemu zbog specifičnosti ispita učenici koji se školuju po različitim programima moraju biti u odvojenim prostorijama pa će učenici 8. razreda ispite pisati u sljedećim prostorijama:

Učenici koji se školuju po redovnom programu: **8.a – 16, 8.b – 17, 8.c – 18**

Učenici koji se školuju po redovnom programu uz individualizirane postupke: kabinet psihologinje

**Raspored pisanja ispita**

|  |  |  |  |  |
| --- | --- | --- | --- | --- |
|  | **Datum**  | **Vrijeme pisanja ispita** | **Učenici s primjerenim programima** | **Gablec** |
| **HRVATSKI JEZIK** | 11.3.2024. | 9:00 – 10:30 prvi dio, 11:00 – 12:30 drugi dio | Do 50% duže, ukoliko je potrebno.  | **10:30 – 11:00** |
| **ENGLESKI JEZIK** | 13.3.2024. | 9:00 – 10:05 prvi dio,10:20 – 11:10 drugi dio  | Do 50% duže, ukoliko je potrebno. | **10:05 – 10:20** |
| **MATEMATIKA** | 15.3.2024. | 9:00 – 10:30 | Do 50% duže, ukoliko je potrebno. | **10:50 – 11:00** |
| **BIOLOGIJA** | 19.3.2024. | 9:00 – 10:30 | Do 50% duže, ukoliko je potrebno. | **10:50 – 11:00** |
| **FIZIKA** | 21.3.2024. | 9:00 – 10:30 | Do 50% duže, ukoliko je potrebno. | **10:50 – 11:00** |
| **POVIJEST** | 25.3.2024. | 9:00 – 10:10 | Do 50% duže, ukoliko je potrebno. | **10:50 – 11:00** |
| **GEOGRAFIJA** | 26.3.2024. | 9:00 – 10:10 | Do 50% duže, ukoliko je potrebno. | **10:50 – 11:00** |
| **KEMIJA** | 27.3.2024. | 9:00 – 10:30 | Do 50% duže, ukoliko je potrebno. | **10:50 – 11:00** |

U ponedjeljak učenici s ispitivanjem završavaju najranije u 12:30 sati te nakon toga odlaze kući. U ostalim danima ispitivanje traje najranije do 10:30 te učenici ostaju u školi i **nakon završetka trećeg sata prate nastavu prema uobičajenom rasporedu**.

**Dopušteni pribor**

Za vrijeme ispitivanja učenici na klupama ne smiju imati ništa osim dopuštenog pribora. Strogo je zabranjeno korištenje mobitela, pametnih satova i ostale tehnologije. Učenici su takve predmete dužni ostaviti na predviđenom mjestu u učionici. Zabranjeno je na stolu imati i bilo koje druge predmete (korektor, pernicu, majicu, mobitel i sl.) osim dopuštenog pribora.

Popis dopuštenog pribora:

|  |  |
| --- | --- |
| **Hrvatski jezik, Engleski jezik, Geografija, Povijest, Biologija** | kemijska olovka kojom se piše crnom ili plavom bojom |
| **Matematika** | kemijska olovka kojom se piše crnom ili plavom bojom, grafitna olovka, šestar, geometrijski pribor (trokut i ravnalo ili dva trokuta) |
| **Fizika** | kemijska olovka kojom se piše crnom ili plavom bojom, jedan trokut ili jedno ravnalo, kalkulator |
| **Kemija** | kemijska olovka kojom se piše crnom ili plavom bojom, kalkulator |

**Učenici se za ispite ne moraju unaprijed pripremati** – svrha je utvrditi stvarno stanje usvojenosti obrazovnih ishoda**. Rezultati ispitivanja neće ni na koji način utjecati na nastavak njihovog školovanja. Unatoč tome, učenici bi trebali uložiti trud u pisanje ispita (bez dodatne pripreme) kako bi se dobila povratna informacija o stvarnom stanju.** Savjetujemo da se učenici noć prije pisanja nacionalnih ispita dobro naspavaju, da ujutro doručkuju te da prije ulaska u ispitnu prostoriju obave nuždu i popiju vode.

U slučaju bilo kakvih pitanja roditelji i učenici mogu se obratiti razrednicima, predmetnim učiteljima ili psihologinji Škole.

Svim učenicima želimo puno sreće i uspjeha!

Koordinatorica nacionalnih ispita:

Stručna suradnica psihologinja

Ena Pipal, mag. psych.